Հարավային Շետլանդյան կղզիներ

Հարավային Շետլանդյան կղզիներ (անգլ.՝ South Shetland Islands), հրաբխային լեռնային կղզիների կղզեխումբ Ատլանտյան օվկիանոսում, Անտարկտիկական թերակղզուց հյուսիս։ Բաղկացած են 11 մեծ և բազմաթիվ մանր կղզիներից։ Տարածությունը մոտ 4300 կմ² է, բարձրությունը՝ մինչև 2300 մ։ Ծածկված են ձյունով և սառույցով։ Կղզիներում մշտական գործում են մի քանի գիտական կայաններ։ Փոկերի և ծովառյուծների մակաղատեղի է, կա կետորսություն։ Աշխարհագրություն Կղզեխումբը ձգվում է հարավ-արևմուտքից մինչև հյուսիս-արևելք և բաժանված է Անտարկտիկական թերակղզուց Բրանսֆիլդ նեղուցով, իսկ Հարավային Ամերիկայից՝ Դրեյկի նեղուցով։ Կղզեխմբում կան բազմաթիվ կղզիներ, սակայն նրանցից շատերը փոքր են։ Կղզեխմբի մակերեսը 3687 կմ² է։ Պատմություն Հարավային Շետլանդյան կղզիները հայտնաբերվել են Ուիլյամ Սմիթի կողմից 1819 թվականին։ Երկու տարի անց ռուսական Ֆադեյ Բելինգսհաուզենի և Միխայիլ Լազարևի արշավախումբը տվեց կղզիներին ռուսական անվանումներ։ Կղզիների մեծամասնությունը ունեն կրկնակի անուններ։ Շատ քարտեզների վրա փակագծերում նշվում են երկու անվանումները։ Բնակչություն Քանի որ կղզեխմբի կլիման ամենահարմարն է Անտարկտիկայում, կղզիների վրա տեղակայված են տասից ավելի անտարկտիկ կայաններ, այդ թվում ռուսական Բելինգսհաուզենը Քինգ-Ջորջ (Վաթերլոո) կղզու վրա և բուլղարական Սուրբ Կլեմենտ Օխրիդսկիյը Սմոլենսկ (Լիվինգստոն) կղզու վրա։ Տես նաև Անտարկտիկա Ֆոլկլենդյան կղզիներ Անտարկտիդա